b'\n_START_ARTICLE_\nJohannes Armenialainen\n_START_PARAGRAPH_\nJohannes Armenialainen (k. 533) oli armenialaista syntyper\xc3\xa4\xc3\xa4 oleva it\xc3\xa4roomalainen sotilaskomentaja, joka palveli sotap\xc3\xa4\xc3\xa4llikk\xc3\xb6 Belisariusta t\xc3\xa4m\xc3\xa4n sotaretkill\xc3\xa4. H\xc3\xa4n oli yksi Belisariuksen luotetuimmista sotilaskomentajista ja toimi my\xc3\xb6s Belisariuksen taloudenhoitajana._NEWLINE_Johannes osallistui Ad Decimumin taisteluun vandaalisodan aikana syyskuussa 533 ja h\xc3\xa4nen osastonsa tappoi vandaalikuningas Gelimerin veljen Ammataksen. Trikamaronin taistelussa joulukuussa 533 Johannes komensi roomalaisten keskustaa ja taistelun j\xc3\xa4lkeen Belisarius l\xc3\xa4hetti h\xc3\xa4net 200 miehen kanssa ajamaan takaa pakenevaa Gelimeri\xc3\xa4. Viisi p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n melkein onnistui vangitsemaan Gelimerin, kun h\xc3\xa4n yht\xc3\xa4kki\xc3\xa4 kuoli mets\xc3\xa4stysonnettomuudessa: er\xc3\xa4s Uliaris, yksi Belisariuksen avustajista, oli juovuksissaan ampunut nuolen kohti lintua, mutta se osuikin Johanneksen kaulaan haavoittaen h\xc3\xa4nt\xc3\xa4 kuolettavasti. Ennen kuolemaansa h\xc3\xa4n toivoi, ettei Uliarista rangaistaisi mitenk\xc3\xa4\xc3\xa4n. Tutkimuksen j\xc3\xa4lkeen todettiin, ett\xc3\xa4 tapahtuma oli puhdas vahinko, ja Uliariksen teko annettiin h\xc3\xa4nelle anteeksi._NEWLINE_Johanneksen kuolemaa surtiin suuresti ja Belisarius kunnioitti h\xc3\xa4nen hautaansa ja luovutti rahaa sen yll\xc3\xa4pitoon. Aikalaishistorioitsija Prokopios kuvasi Johannesta rohkeaksi ja ovelaksi, mutta my\xc3\xb6s yst\xc3\xa4v\xc3\xa4lliseksi.'